Nu kan man igen forvente at blive blitzet på Grenåvej i Aarhus, hvis man kører med en højere hastighed end det tilladte. De nye stærekasser, som blev udsat for hærværk natten til søndag 14. oktober, er nemlig blevet repareret og tændt.

Læs også Nye stærekasser i Aarhus smadret: Politiet søger vidner

Det bekræfter Marianne Foldberg Steffensen, afdelingsleder for trafiksikkerhed hos Vejdirektoratet, over for Lokalavisen Aarhus.

"Det var først meningen, at de skulle laves i morgen, men de blev altså lavet i eftermiddags og er i drift igen," fortæller hun.

Politiet har ikke fundet gerningsmændene

Det var blot seks dage efter, at de splinternye stærekasser på Grenåvej i Aarhus blev tændt, at ukendte gerningsmænd natten til søndag 14. oktober begik hærværk imod dem, så de ikke kunne blitze.

Læs også Letbanetog kæmper mod våde blade: Glatte skinner skaber problemer

"Glaspladerne er blevet knust. Der lå ikke nogen sten på jorden, så vi tænker, der er blevet brugt en genstand til at smadre dem. Det er dyrt udstyr, og vi vil gerne vide, hvem der har gjort det," fortalte Østjyllands Politis vagtchef Jens Rønberg dengang.

Østjyllands Politi oplyser i dag til Lokalavisen Aarhus, at man endnu ikke har fundet gerningsmændene, men at sagen fortsat bliver efterforsket. Politiet efterlyser derfor stadigvæk vidner eller folk, der har oplysninger i sagen.